Opsieners wat as herders oor die kudde toesig hou
Georganiseer om Jehovah se wil te doen
9 Diegene wat kwalifiseer om as opsieners aangestel te word, openbaar praktiese wysheid in hulle lewe. As 'n opsiener getroud is, hou hy by die Christelike standaard vir die huwelik, naamlik om die man van een vrou te wees en om aan sy eie huisgesin goeie leiding te gee. As die opsiener gelowige kinders het wat onderdanig is en hulle goed gedra en nie van wilde of opstandige gedrag aangekla word nie, kan die gemeente met vertroue na hom toe gaan vir raad oor gesinslewe en die Christelike lewenswyse. Die opsiener moet hom so gedra dat mense geen rede het om hom te kritiseer nie. Hy moet vry van beskuldiging wees en 'n goeie reputasie hê selfs onder mense buite die gemeente. Daar moet geen geldige beskuldiging van verkeerde gedrag teen hom wees nie waardeur die reputasie van die gemeente beskadig kan word nie. Hy sou nie kort tevore as gevolg van 'n ernstige oortreding teregwysing ontvang het nie. Ander in die gemeente word beweeg om sy goeie voorbeeld na te volg en huiwer nie om hulle geestelike lewe aan sy sorg toe te vertrou nie. – 1 Kor. 11:1; 16:15, 16.
10 Sulke bekwame manne kan die Christengemeente dien op 'n soortgelyke manier as die ouermanne van Israel wat as "wyse, verstandige en ervare manne" beskryf is (Deut. 1:13). Christenouermanne is nie volmaak nie, maar die gemeente en die gemeenskap ken hulle as regverdige en godvresende manne wat oor 'n tydperk gewys het dat hulle volgens goddelike beginsels lewe. Omdat hulle 'n rein lewe lei, gee dit hulle vrymoedigheid van spraak voor die gemeente. – Rom. 3:23.
11 Manne wat kwalifiseer om as opsieners aangestel te word, is matig in persoonlike gewoontes sowel as in hoe hulle ander behandel. Hulle is nie fanaties nie. Hulle lewenswyse word eerder gekenmerk deur balans en selfbeheersing. Hulle beoefen matigheid in dinge soos hulle eet- en drinkgewoontes, ontspanning, stokperdjies en vermaak. Hulle gebruik alkoholiese drank met matigheid sodat hulle nie beskuldig kan word van dronkenskap of dat hulle 'n dronkaard is nie. Iemand wat onder die invloed van sterk drank is, verloor maklik sy selfbeheersing en is nie in 'n posisie om oor die geestelike belange van die gemeente te waak nie.
12 Om toesig oor die gemeente te hou, vereis dat 'n man 'n mate van ordelikheid openbaar. Sy goeie gewoontes kan duidelik gesien word in sy voorkoms, sy huis en sy daaglikse bedrywighede. So 'n man vermy uitstellery; hy sien wat nodig is en doen die nodige beplanning. Hy bly getrou by goddelike beginsels.
14 Iemand wat kwalifiseer om as 'n opsiener in die gemeente te dien, is ook verstandig. Dit beteken dat hy wys optree en nie oorhaastig oordeel nie. Hy het 'n goeie begrip van Jehovah se beginsels en die toepassing daarvan. Iemand wat gesond van verstand is, is bereid om raad en leiding te aanvaar. Hy is nie skynheilig nie.
15 Paulus het Titus daaraan herinner dat 'n opsiener die goeie liefhet. Hy moet regverdig en lojaal wees. Hierdie eienskappe kan duidelik gesien word in hoe hy ander behandel en in die ferm standpunt wat hy inneem vir wat reg en goed is. Hy is vasbeslote om toegewyd aan Jehovah te bly en hy pas regverdige beginsels konsekwent toe. Hy kan vertroulikheid handhaaf. Hy is ook werklik gasvry, iemand wat vryelik van homself en sy besittings vir ander gee om hulle te help. – Hand. 20:33-35.
16 Om sy toewysing doeltreffend uit te voer, moet 'n opsiener iemand wees wat kan onderrig. Volgens Paulus se woorde aan Titus sal die opsiener "in sy onderrigting stewig aan die betroubare woord vashou, sodat hy mense deur die gesonde lering kan opbou en dié wat daarteen praat, kan teregwys" (Tit. 1:9). Hy het die vermoë om met ander te redeneer, bewyse voor te lê, besware te oorkom en die Skrif op so 'n manier toe te pas dat dit ander oortuig en hulle geloof versterk. Die opsiener gebruik hierdie onderrigvermoë in goeie tye sowel as in moeilike tye (2 Tim. 4:2). Hy het die nodige geduld om iemand wat oortree het, met sagmoedigheid tereg te wys of om iemand wat twyfel, te oortuig en hom te beweeg om goeie werke op grond van geloof te verrig. Die opsiener se vermoë om voor 'n gehoor of privaat te onderrig, wys dat hy aan hierdie belangrike vereiste voldoen.